text: Ingen tog mellem landsdelene før torsdag morgen
  02 januar 2019 kl. 12.52
  Den tragiske dødslykke onsdag morgen på Storebælt medfører ændringer i togtrafikken frem til torsdag morgen.
  Togene mellem landsdelene kører i øjeblikket kun til og fra henholdsvis Korsør og Nyborg.
  Intercitytogene fra og til Aalborg og Aarhus H kører kun mellem Aalborg og Aarhus og Fredericia samt mellem Korsør og Københavns Lufthavn.
  Intercitytogene fra og til Esbjerg kører kun mellem Esbjerg og Nyborg samt mellem Korsør og Østerport.
  Lyntogene kører kun mellem Aarhus H og Odense.
  DSB oplyser, at en forsigtig prognose er, at togene kører igen i tidlig torsdag morgen fra klokken 04.
  Storebæltsbroen er onsdag eftermiddag åbnet for biltrafik i begge retninger, og der kører togbusser i pendulfart mellem Nyborg og Korsør.
  Det ulykkesramte lyntog kørte fra Aarhus onsdag morgen klokken 5.19 og gjorde undervejs stop i Skanderborg, Horsens, Vejle, Fredericia, Middelfart og Odense.
  